Tiger keer in Jack se toernooi terug | Netwerk24
09 Julie 2020 20:31
Woods, 'n vyftienmalige major-wenner, het Donderdag gesê hy sal in aanstaande week se Memorial-toernooi in Ohio vir die eerste keer sedert Februarie toernooi-gholf speel.
Die gholflegende Jack Nicklaus is die gasheer van dié toernooi.
"Ek sien uit daarna om aanstaande week in die Memorial-toernooi te speel," het Woods getwiet.
"Ek het dit gemis om mee te ding en kan nie wag om weer daarbuite te wees nie."
Woods sal probeer om 'n gróót rekord te verbeter, wanneer hy die 83ste PGA-titel van sy loopbaan in Ohio jaag. Hy is tans saam met Sam Snead die gesamentlike gulsigste wenner ooit in die PGA-reeks, met 82 seges agter sy naam.
Woods het die Memorial-kroon al vyf keer gewen – in 1999, 2000, 2001, 2009 en 2012.
Soos elke ander toernooi sedert die hervatting van Amerikaanse gholf, sal toeskouers nie by Muirfield Village toegelaat word nie. Aanvanklik is beplan dat die baan met 20% van sy toeskouer-kapasiteit gevul kan word, maar 'n toename in koronavirus-gevalle het 'n stokkie voor dit gesteek. – Sport24